CELEX: 32020R0448
Language: el
Date: 2019-12-17 00:00:00
Title: Κατ’ εξουσιοδότηση κανονισμός (ΕΕ) 2020/448 της Επιτροπής της 17ης Δεκεμβρίου 2019 για την τροποποίηση του κατ’ εξουσιοδότηση κανονισμού (ΕΕ) 2016/2251 όσον αφορά τον καθορισμό της μεταχείρισης των εξωχρηματιστηριακών παραγώγων σε σχέση με ορισμένες απλές, διαφανείς και τυποποιημένες τιτλοποιήσεις για σκοπούς αντιστάθμισης κινδύνου (Κείμενο που παρουσιάζει ενδιαφέρον για τον ΕΟΧ)

27.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 94/8
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/448 ΤΗΣ ΕΠΙΤΡΟΠΗΣ
         της 17ης Δεκεμβρίου 2019
         για την τροποποίηση του κατ’ εξουσιοδότηση κανονισμού (ΕΕ) 2016/2251 όσον αφορά τον καθορισμό της μεταχείρισης των εξωχρηματιστηριακών παραγώγων σε σχέση με ορισμένες απλές, διαφανείς και τυποποιημένες τιτλοποιήσεις για σκοπούς αντιστάθμισης κινδύνου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 11 παράγραφος 15,
         Εκτιμώντας τα ακόλουθα:
         
                     (1)
                  
                  
                     Το άρθρο 11 παράγραφος 15 του κανονισμού (ΕΕ) αριθ. 648/2012 τροποποιήθηκε με το άρθρο 42 παράγραφος 3 του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου (2). Η εν λόγω τροποποίηση έγινε με σκοπό να διασφαλιστεί ότι τα παράγωγα που συνδέονται με καλυμμένα ομόλογα και τα παράγωγα που συνδέονται με τιτλοποιήσεις υφίστανται την ίδια μεταχείριση όσον αφορά τις απαιτήσεις περιθωρίου ασφαλείας για εξωχρηματιστηριακά παράγωγα που δεν εκκαθαρίζονται από κεντρικό αντισυμβαλλόμενο. Δεδομένου ότι ο κατ’ εξουσιοδότηση κανονισμός (ΕΕ) 2016/2251 της Επιτροπής (3) βασίζεται στο άρθρο 11 παράγραφος 15 του κανονισμού (ΕΕ) αριθ. 648/2012, ο εν λόγω κατ’ εξουσιοδότηση κανονισμός θα πρέπει να τροποποιηθεί ώστε να αντικατοπτρίζει την τροποποίηση του άρθρου 11 παράγραφος 15 του κανονισμού (ΕΕ) αριθ. 648/2012 και, συνεπώς, να περιλαμβάνει κανόνες σχετικά με τις τεχνικές μείωσης του κινδύνου για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο οι οποίες συνάπτονται από οντότητα ειδικού σκοπού για τιτλοποίηση σε σχέση με τιτλοποίηση.
                  
               
                     (2)
                  
                  
                     Σύμφωνα με το τροποποιημένο άρθρο 11 παράγραφος 15 του κανονισμού (ΕΕ) αριθ. 648/2012, οι εν λόγω κανόνες σχετικά με τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο και συνάπτονται από οντότητα ειδικού σκοπού για τιτλοποίηση σε σχέση με τιτλοποίηση θα πρέπει να λαμβάνουν υπόψη τα εμπόδια που αντιμετωπίζουν οι εν λόγω οντότητες ειδικού σκοπού όσον αφορά την παροχή ασφαλειών. Επειδή οι οντότητες ειδικού σκοπού για τιτλοποίηση είναι συνήθως δομημένες με τρόπο ώστε να παράγουν ελάχιστο πλεόνασμα ρευστότητας, διαθέτουν λιγότερα στοιχεία ενεργητικού προς χρήση για την ανταλλαγή ασφαλειών. Αυτό εμποδίζει τις οντότητες ειδικού σκοπού για τιτλοποίηση να ανταλλάσσουν ασφάλειες κατά τρόπο που να συμμορφώνεται πλήρως με τις απαιτήσεις του κατ’ εξουσιοδότηση κανονισμού (ΕΕ) 2016/2251. Ως εκ τούτου, σύμφωνα με ένα ειδικό σύνολο προϋποθέσεων, οι οντότητες ειδικού σκοπού για τιτλοποίηση σε σχέση με απλή, διαφανή και τυποποιημένη τιτλοποίηση («STS») δεν θα πρέπει να υποχρεούνται να παρέχουν ασφάλειες. Με τον τρόπο αυτό αναμένεται να δοθεί κάποια ευελιξία στις οντότητες ειδικού σκοπού για τιτλοποίηση σε σχέση με τιτλοποίηση STS, ενώ παράλληλα εξασφαλίζεται ότι οι κίνδυνοι για τους αντισυμβαλλομένους τους είναι περιορισμένοι. Ωστόσο, δεν επιβάλλονται περιορισμοί στις οντότητες ειδικού σκοπού για τιτλοποίηση σε σχέση με τιτλοποίηση STS όσον αφορά τη συγκέντρωση ασφαλειών από τους αντισυμβαλλομένους τους και τη μετέπειτα επιστροφή τους εντός της προβλεπόμενης προθεσμίας. Επομένως, οι αντισυμβαλλόμενοι οντοτήτων ειδικού σκοπού για τιτλοποίηση σε σχέση με τιτλοποίηση STS υποχρεούνται να παρέχουν περιθώριο διαφορών αποτίμησης σε μετρητά. Θα πρέπει να δικαιούνται την επιστροφή μέρους ή του συνόλου του εν λόγω περιθωρίου, ενώ οι οντότητες ειδικού σκοπού για τιτλοποίηση θα πρέπει να υποχρεούνται μόνο να συγκεντρώνουν το περιθώριο διαφορών αποτίμησης που εισέπραξαν σε μετρητά και να παρέχουν περιθώριο διαφορών αποτίμησης για το ποσό που εισέπραξαν σε μετρητά. Αυτό συνάδει με την αιτιολογική σκέψη 41 του κανονισμού (ΕΕ) 2017/2402, η οποία αναφέρεται στην ανάγκη να διασφαλιστεί η συνοχή της μεταχείρισης μεταξύ των παραγώγων που συνδέονται με καλυμμένα ομόλογα και των παραγώγων που συνδέονται με τιτλοποιήσεις, σε ό,τι αφορά την υποχρέωση εκκαθάρισης και τις απαιτήσεις περιθωρίου ασφαλείας επί μη κεντρικά εκκαθαριζόμενων συμβάσεων εξωχρηματιστηριακών παραγώγων.
                  
               
                     (3)
                  
                  
                     Συνεπώς, ο κατ’ εξουσιοδότηση κανονισμός (ΕΕ) 2016/2251 θα πρέπει να τροποποιηθεί αναλόγως.
                  
               
                     (4)
                  
                  
                     Ο παρών κανονισμός βασίζεται στο σχέδιο ρυθμιστικών τεχνικών προτύπων που υποβλήθηκε στην Επιτροπή από την Ευρωπαϊκή Αρχή Τραπεζών, την Ευρωπαϊκή Αρχή Ασφαλίσεων και Επαγγελματικών Συντάξεων και την Ευρωπαϊκή Αρχή Κινητών Αξιών και Αγορών.
                  
               
                     (5)
                  
                  
                     Η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Αρχή Κινητών Αξιών και Αγορών έχουν διεξαγάγει ανοικτές δημόσιες διαβουλεύσεις σχετικά με το σχέδιο ρυθμιστικών τεχνικών προτύπων στο οποίο βασίζεται ο παρών κανονισμός, έχουν αναλύσει το δυνητικό σχετικό κόστος και τα οφέλη και έχουν ζητήσει τη γνώμη της ομάδας τραπεζικών συμφεροντούχων που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4), τη γνώμη της ομάδας συμφεροντούχων ασφαλίσεων και αντασφαλίσεων και της ομάδας συμφεροντούχων επαγγελματικών συντάξεων που συστάθηκαν σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (5), καθώς και τη γνώμη της ομάδας συμφεροντούχων κινητών αξιών και αγορών που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (6),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2016/2251
            Στον κατ’ εξουσιοδότηση κανονισμό (ΕΕ) 2016/2251 παρεμβάλλεται το ακόλουθο άρθρο 30α:
            
               
                  «Άρθρο 30α
                  
                  Μεταχείριση των παραγώγων που συνδέονται με τιτλοποιήσεις για σκοπούς αντιστάθμισης κινδύνου
                  
                     1.   Κατά παρέκκλιση από το άρθρο 2 παράγραφος 2 και εφόσον πληρούνται οι προϋποθέσεις της παραγράφου 2 του παρόντος άρθρου, οι αντισυμβαλλόμενοι μπορούν να προβλέπουν τα ακόλουθα στις διαδικασίες διαχείρισης κινδύνου τους σε σχέση με συμβάσεις εξωχρηματιστηριακών παραγώγων οι οποίες συνάπτονται από οντότητα ειδικού σκοπού για τιτλοποίηση σε σχέση με τιτλοποίηση όπως ορίζεται στο άρθρο 2 σημείο 1) του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου (*1) και οι οποίες πληρούν τις προϋποθέσεις του άρθρου 4 παράγραφος 5 του κανονισμού (ΕΕ) αριθ. 648/2012:
                     
                                 α)
                              
                              
                                 ότι το περιθώριο διαφορών αποτίμησης δεν παρέχεται από την οντότητα ειδικού σκοπού για τιτλοποίηση, αλλά συγκεντρώνεται από τον αντισυμβαλλόμενό της σε μετρητά και επιστρέφεται σε αυτόν εντός της προβλεπόμενης προθεσμίας·
                              
                           
                                 β)
                              
                              
                                 ότι δεν πραγματοποιείται παροχή ή συγκέντρωση αρχικού περιθωρίου.
                              
                           
                  
                     2.   Η παράγραφος 1 ισχύει όταν πληρούνται όλες οι ακόλουθες προϋποθέσεις:
                     
                                 α)
                              
                              
                                 ο αντισυμβαλλόμενος της σύμβασης εξωχρηματιστηριακών παραγώγων που συνάπτεται με την οντότητα ειδικού σκοπού για τιτλοποίηση σε σχέση με την τιτλοποίηση κατατάσσεται τουλάχιστον επί ίσοις όροις με τους κατόχους του τμήματος τιτλοποίησης με την υψηλότερη εξοφλητική προτεραιότητα, υπό την προϋπόθεση ότι ο αντισυμβαλλόμενος δεν είναι το υπερήμερο ή το θιγόμενο μέρος·
                              
                           
                                 β)
                              
                              
                                 η οντότητα ειδικού σκοπού για τιτλοποίηση η οποία έχει συσταθεί για την τιτλοποίηση με την οποία συνδέεται η σύμβαση εξωχρηματιστηριακών παραγώγων υπόκειται, σε συνεχή βάση, σε επίπεδο πιστωτικής ενίσχυσης του τίτλου με την υψηλότερη εξοφλητική προτεραιότητα που ισοδυναμεί τουλάχιστον με το 2 % των εκκρεμών τίτλων·
                              
                           
                                 γ)
                              
                              
                                 το συμψηφιστικό σύνολο δεν περιλαμβάνει τις συμβάσεις εξωχρηματιστηριακών παραγώγων που δεν σχετίζονται με την τιτλοποίηση.
                              
                           
               
            
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Δεκεμβρίου 2019.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
         
            (3)  Κατ’ εξουσιοδότηση κανονισμός (ΕΕ) 2016/2251 της Επιτροπής, της 4ης Οκτωβρίου 2016, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 340 της 15.12.2016, σ. 9).
         
            (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (5)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (6)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).